Ego Ansellus decanus cum capitulo Eduensi notum facimus presentibus et futuris quod cum Petrus presbiter et noster prebendarius, de assensu capituli quondam acquisisset sergenteriam que dicitur pistoria a Girardo pistore nostro, ita quod post obitum ejusdem Petri dicta pistoria ad ecclesiam nostram rediret et nos anniversarium ejus in distributione duorum denariorum faceremus; tandem ad preces nostras dictam sergenteriam spontaneus in manu nostra guerpivit. Nos autem propter hoc assedimus ei sex libras divion. singulis annis persolvendas in synodo Pentecostes de denarios crucum nostrarum et anniversarium ejusdem Petri faciemus in distributione duorum denariorum. In cujus rei testimonium et munimen presentes litteras sigillo nostro duximus roborandas. Datum anno gratie Mº CCº tricesimo, feria quinta ante festum omnium Sanctorum.